Simplicissimus

Simplicissimus Patxo Telleriak 2019an sortutako antzezlan musikala da. Munduko bi gerren arteko Berlingo kabaret baten istorioa kontatzen du Alemania naziaren garaian kabareteko hiru komikoen gorabehera askoko bizitza beldurgarri, eder eta mingarriak kontatzen ditu, umorea eta tragedia uztartuz. Hiru komikoak hauek izan ziren: Werner Finck, Fritz Grunbaum eta Kurt Gerron. Azkeneko biak, bere umore kritiko eta ausartaren ondorioz, kontzentrazio-esparruetan gaseztatu zituzten.

Antzezlanaren izena XVII. mendeko pikarokeria-eleberri alemaniar batetik hartu dute, Hogeita Hamar Urteko Gudako lazgarrikeriak umoristikoki kontatzen zituena.

Patxo Telleriak bere lanetan ohikoa den umore absurdoa antzezlan honetan adierazpen-askatasunaren aldarri batekin lotzen du. Naziak boterera iritsi zirenean Berlingo kabaret-giroan aritzen zirenak progresistak, ezkertiarrak eta judutarrak ziren. Horietako gehienek alde egin zuten Hirugarren Reich-etik, baina bakan batzuk bertan geratu ziren. Nazionalsozialismoaren garaiko hiru pertsona errealen bizitzak biltzen ditu gidoiak, gaurko eguneko kezka batzuekin paralelismoa sortuta. Tartean Teatroak absurdora jotzeko duen zaletasuna presente dago, baita umorea kritika politikorako tresna gisa nola erabil daitekeen adibide bat ere.

Susa argitaletxeak argitaratu zuen gidoia, Ganbila bildumako 2. liburua izan zen.
2019ko taularatzean Patxo Telleria eta Jokin Oregi izan ziren zuzendariak, Aitor Borobiaren laguntzarekin; aktoreak Patxo Telleria, Olatz Ganboa, Getari Etxegarai eta Adrian Garcia de los Ojos izan ziren. Adrian bera izan zen 12 abestien musika-egilea eta zuzeneko piano-jolea.

Erreferentziak

Kanpo estekak 

 Simplicissimus kabaret webgune ofiziala, Tartean Teatroa-n. Antzezlan osoaren bideoa ikusgai.
 Simplicissimus antzezlanaz Patxo Telleria. Nontzeberri bideoak.
 «Patxo Telleria: Umorea eta izua testuinguru berean nahastu ditugu» www.eitb.eus . Noiz kontsultatua: 2020-02-16.
 Simplicissimus Kultur-klik webgunean (datuak, hurrengo ekitaldiak...)

Galeria 

Euskarazko antzezlanak
Patxo Telleriak idatzitako lanak
Patxo Telleriak antzeztutako lanak